Patri Dumnikani mir-Rabat ta’ 54 sena mistenni jitressaq il-Qorti akkużat li abbuża sesswalment minn pazjenta b’nuqqas ta’ saħħa mentali. Il-Patri li qed jiċħad l-akkużi kontrih qiegħed jiġi akkużat ukoll li żamm lil mara kontra l-volonta tagħha u li wettaq atti indiċenti fil-pubbliku. Il-pulizija ilha 17-il xahar li ħadet azzjoni iżda l-każ għadu ma bedix jinstema’ għax il-patri ppreżenta ċertifikat tal-mard fil-qorti tliet darbiet. tvm.com.mt jinsab informat li l-patri Dumnikan għadu qed jeżerċita l-ordni sagri u baqa’ għaddej ukoll bis-sehem tiegħu fil-midja. Allegatament l-inċidenti seħħu f’diversi postijiet fuq perjodu ta’ snin. Il-mara li għandha madwar 40 sena kienet qed tingħata trattament wara attentat ta’ suwiċidju li kienet se tagħmel meta allegatament seħħ l-abbuż fuqha mill-qassis. Il-Pulizija qed tinvestiga wkoll allegazzjonijiet ta’ abbuż sesswali li seħħu fil-konfront tal-qassis minn nisa oħrajn. tvm.com.mt jinsab informat li dawn l-allegati abbużi sesswali ma sarux biss f’Malta iżda anke lil hinn minn xtutna meta l-qassis kien isiefer ma’ grupp ta’ devoti f’Lourdes.